别張粤南夫温子堅元白滿執中子權黄冀端微
作者：王令
朝代：宋

paragraphs: 始吾得三滿，自謂得過人。
一日不見之，已恐愚賤濱。
憂思叢中來，腹腸生毛鱗。
輕舟刺而南，久結願解伸。
入門顧我笑，喜氣沃以新。
徐徐相抽尋，軋軋聽引陳。
先生固大賢，擬議何可鄰。
諸君人相得，熱炙香相熏。
而我拱其間，貪喜乃失神。
鳯凰朝百鳥，鴟鴉亦來羣。
然其氣類同，終獨鳳鶴親。
發爲鳴聲和，上下相鏗純。
苟非治平世，不得此類馴。
故其聞之者，舞蹈相揺振。
輕風促回舠，後會无涯根。
作詩謝幸甚，顛倒迷歡欣。
如將銘自賀，又欲書諸紳。